Senklenn (armoù-tan)

Ur **senklenn**, e bed an armoù-tan, a servij da zougen armoù hiniennel, fuzuilhoù pe karabinennoù peurliesañ. Implijet e vez e bed ar chase, an arme hag an nerzhioù surentez dreist-holl. A-drugarez dezhi e c'hall an tenner disammañ e zivrec'h hag implijout e zaouarn d'ober traoù all. Ur skoazell evit bezañ stabiloc'h da vare ar bukañ e c'hall bezañ ivez. Gellet a ra ar senklennoù bezañ savet gant lêr pe gant danvezioù sintetek (neopren, polyester, polipropilen hag all). Spoue a c'hall bezañ e-barzh evit ma vefe sasunoc'h. E meteier ar chase gwechall, pe en armeoù berr an arc'hant gante c'hoazh (milisoù, nerzhioù nann-gouarnamantel e broioù paour) e c'hall senklennoù an armoù bezañ savet gant danvezioù marc'hadmatoc'h (kordenn pe lien da skouer).

## Doareoù senklennoù
* **Senklennoù simpl, pe "hengounel" (daou boent stagañ) :** ar re goshañ ha marc'hadmatañ, stag en un tu ouzh lamm an arm, hag en tu all dindan e fust.
* **Senklennoù daou boent stagañ ''quick adjust'' :** ur ruilhenn a gaver war ar senklenn evit reoliañ prim he hirder.
* **Senklennoù daou boent stagañ evit an tennañ (''shooting sling'') :** ur ruilhenn a gaver e kreiz ar senklenn. Ganti e c'haller reoliañ hirder ar senklenn, pe tennañ en ur mod stabiloc'h, en ur lakaat e vrec'h er vouklenn graet gant ar senklenn etre ar fust hag ar ruilhenn. Ar senklenn stadunanat M1907, bet implijet gant holl armoù-skoaz ar vro e-pad an daou vrezel-bed, eo unan eus ar re anavezetañ. Gant daou damm eo savet.
* **[[Ching sling|''Ching sling'']] :** senklenn staget e tri foent ouzh an arm, diorroet evit meizad ar *[[Scout Rifle|scout rifle]]* ijinet gant Jeff Cooper. Un doare *shooting sling* primoc'h hag aesoc'h da implijout eo.
* **Senklennoù tri foent stagañ :** stag eo ar skenklenn e mod un tric'horn ouzh daou benn an arm hag ouzh korf an tenner en ur poent hepken. Evel-se e c'hall an tenner lezel e arm da vont evit ober un dra all, evel tapout krog en un arm-dorn sikour da skouer.
* **Senklennoù ur poent stagañ :** stag eo ar senklenn en ur poent eus an arm hepken. Graet eo ivez evit ma c'hallfe an tenner paouez da gaout krog en e arm hep ne kouezhfe war al leur. Evel ar senklennoù tri foent e vez implijet e metoù an arme pe an nerzhioù-surentez dreist-holl.
* **Senklennoù doare "sac'h-kein" :** graet evit stagañ an arm ouzh kein an tenner, evel ur sac'h-kein. An doare senklenenoù-mañ a vez implijet gant ar soudarded pe ar chaseerien war skioù, hag er biatlon.
Doareoù senklennoù all a zo bet amprouet en Istor, met n'o deus ket graet berzh, evel an *affusto d'assalto* savet evit ar Villar Perosa italian e deroù an XX kantved.

## Modoù da stagañ ar senklenn
Gwalennoù biñset e lamm hag e fust an arm eo ar mod hengounel da stagañ ar senklennoù outañ. Kalz armoù modern o dez ur sistem *QD* (*Quick Detach*, "Distagañ prim") evit gellet distagañ anezhe prim diouzh o senklenn en ur bouezañ war ur bouton. Sistemoù a seurt-se zo anavezet abaoe pell : fuzuilhoù japanat Arisaka 99 a oa pourveziet gante da vare an Eil Brezel-bed dija.

## Skeudennoù

Restr:Marlin 25N.jpg|Ur senklenn daouboent stagañ hengounel ouzh ur Marlin Model 25N.
Restr:Socom16.JPG|Ur senklenn tri foent stagañ ouzh ur Springfield Armory M1A SOCOM.
Restr:Reyes Mk II.jpg|Gwalenn *Quick Detach* evit stagañ ur senklenn ouzh ur SCAR L. Ma pouezer war ar bouton e kreiz ar walenn e tistag anezhi diouzh an arm.


## Daveennoù